同薛員外誼久旱感懷寄兼呈上楊使君
作者：皎然
朝代：唐

paragraphs: 皇天鑒不昧，愐想何亢極。
絲雨久愆期，綺霞徒相惑。
陰雲舒又卷，濯枝安可得。
涸井不纍瓶，乾溪一憑軾。
赤地芳草死，飆塵驚四塞。
戎寇夜刺閨，民荒歲傷國。
賴以王猷盛，中原無凶慝。
楊公當此晨，省災常旰食。
獨感下堂雨，偏嘉越境域。
秋郊天根見，我疆看稼穡。
請迴雲漢詩，爲君歌樂職。